Χριστός Ανέστη

ΧΡΙΣΤΟΣ ΑΝΕΣΤΗ Απόψε πώς μοσχοβολά αλλιώτικα η Πλάση, πρώτη του Μάη κι Άνοιξη, η θεία ευλογία, «Χριστός Ανέστη», η προσευχή μπρος στο εικονοστάσι στα αιθέρια μετεωρίζεται και γίνεται μαγεία. Πρωτομαγιά κι Ανάσταση κι Άνοιξη ευλογημένη, πόση χαρά και ζεστασιά στα παγωμένα στήθια κείνων που πόνεσαν πολύ και τώρα λυτρωμένοι τον Αναστάντα προσκυνούν, την πιο μεγάλη αλήθεια. Απόψε στα γιορτάσιμα, οι πόλεις, τα χωριά μας ντύνονται και οι εκκλησιές φωτόλουστες γιορτάζουν, το μέγα θαύμα διαλαλούν απ’ τα καμπαναριά μας, Χριστόν που ανέστη εκ νεκρών, γη κι εποχές δοξάζουν. Η μυροφόρα Άνοιξη θείες ευωδιές σκορπάει, με λούλουδα χιλιόχρωμα η φύση πλημμυρίζει, και η καρδιά των χριστιανών πιο ανάλαφρη χτυπάει κι αγάπη στον πλησίον της απλόχερα χαρίζει. Οι ουρανοί το άγιο φως ανοίγουν να δεχτούνε, τα αστροκέρια της νυχτιάς φως ιλαρό σκορπίζουν, της γης φτεροάγγελοι έκθαμβοι ξαγρυπνούνε «Χριστός Ανέστη», στις φωλιές κι εκείνοι τιτιβίζουν. Γλυκιά βραδιά η αποψινή, μυστήρια γεμάτη, οι αιώνες λύτρωση ζητούν με τη ψυχή τους άδεια, για το Χριστό που αδίκως σταύρωσαν, ως μέγα παραβάτη, μα που ανέστη ως Θεός και νίκησε τα σκοτάδια. Ο γιος απόψε του Θεού, το φως του κόσμου εγίνει, για να φωτίζει τις καρδιές στους άπραγους ανθρώπους. Σύμβολο αιωνιότητας για τους θνητούς να μείνει, τ’ άγιο Ευαγγέλιο στους λαούς κι αγίασμα στους τόπους.